6.  โครงการในอนาคต

ธุรกิจเคมีภัณฑ์ (SCG Chemicals)

บริษัทได้แจ้งตลาดหลักทรัพย์เมื่อวันที่ 2 มิถุนายน 2548
ว่าได้ลงนามในสัญญาร่วมทุนกับบริษัทปิโตรเคมีแห่งชาติของประเทศอิหร่าน บริษัท Itochu
Corporation แห่งประเทศญี่ปุ่น และบริษัทปตท. เคมิคอล จำกัด (มหาชน)
เพื่อดำเนินโครงการผลิตเม็ดพลาสติกโพลิเอททีลีน ชนิดความหนาแน่นสูง หรือ HDPE
ขนาดกำลังการผลิต 300,000 ตันต่อปี ในประเทศอิหร่าน มูลค่าการลงทุนประมาณ 8,820
ล้านบาท (255 ล้านดอลลาร์สหรัฐ) โดยเครือซิเมนต์ไทย (SCG) จะมีสัดส่วนการถือหุ้นร้อยละ 38
ซึ่งโครงการนี้สอดคล้องกับกลยุทธ์การเติบโตในอนาคต (Medium Term Growth Strategy)
ของ SCG และเพื่อให้สามารถขยายกำลังผลิตโดยมีต้นทุนอยู่ในระดับที่แข่งขันได้ดียิ่งขึ้น
เนื่องจากเป็นการลงทุนในแหล่งที่มีวัตถุดิบก๊าซธรรมชาติราคาต่ำ
โดยคาดว่าจะสามารถเริ่มผลิตได้ในครึ่งปีแรกของปี 2552
เพื่อรองรับตลาดธุรกิจเคมีภัณฑ์ในภูมิภาคที่มีความต้องการเพิ่มขึ้นอย่างต่อเนื่อง

บริษัทได้แจ้งตลาดหลักทรัพย์เมื่อวันที่ 25 ตุลาคม 2549 ว่าได้ลงนามในสัญญาร่วมทุนกับบริษัทดาว
เคมิคอล ประเทศสหรัฐอเมริกา เพื่อสร้างโรงงานโอเลฟินส์แห่งที่ 2 ของ SCG ในประเทศไทย
ซึ่งจะมีกำลังการผลิตโอเลฟินส์ 1.7 ล้านตันต่อปี (เอททีลีน 900,000 ตันต่อปี โพรไพลีน
800,000 ตันต่อปี และผลิตภัณฑ์อื่นๆ อีก 700,000 ตันต่อปี) มูลค่าการลงทุนประมาณ 45,600
ล้านบาท โดย SCG ถือหุ้นร้อยละ 67 ซึ่งโรงงานโอเลฟินส์แห่งที่ 2
นี้จะสามารถผลิตโพรไพลีนได้มากกว่าโรงงานแรกถึงร้อยละ 75
เพื่อรองรับภาวะอุปทานที่ตึงตัวอย่างต่อเนื่องในอนาคต เนื่องจาก
ส่วนใหญ่โรงงานผลิตโอเลฟินส์ที่สร้างใหม่จะมาจากตะวันออกกลางและใช้ก๊าซเป็นวัตถุดิบในการผลิต
ทำให้มี กำลังการผลิตโพรไพลีนและผลิตภัณฑ์อื่นๆ น้อย นอกจากนี้
ธุรกิจเคมีภัณฑ์ยังได้ลงทุนในโครงการปลายน้ำ (Downstream) โดยถือหุ้นร้อยละ 100
มีมูลค่าการลงทุนประมาณ 17,100 ล้านบาท ซึ่งจะใช้ผลิตภัณฑ์จากโรงงาน โอเลฟินส์แห่งที่ 2
เป็นวัตถุดิบ ซึ่งจะมีกำลังการผลิต HDPE รวม 400,000 ตันต่อปี และ PP รวม 400,000 ตันต่อปี
ทั้งนี้ จะเน้นการใช้เทคโนโลยีที่ทันสมัย เพื่อผลิตผลิตภัณฑ์ที่มีมูลค่าเพิ่ม (High Value
Non-Commoditized Product) โดย คาดว่าโรงงานโอเลฟินส์แห่งที่ 2
และโครงการปลายน้ำจะสามารถเริ่มผลิตได้ในปี 2553
เตรียมพร้อมสำหรับการขยายฐานตลาดธุรกิจเคมีภัณฑ์ในภูมิภาคซึ่งมีความต้องการเพิ่มขึ้นอย่างต่อเนื่อง

บริษัทได้แจ้งตลาดหลักทรัพย์เมื่อวันที่ 24 มกราคม 2550
ว่าที่ประชุมคณะกรรมการบริษัทได้อนุมัติโครงการขยายกำลังการผลิตของบริษัทไทย เอ็ม เอ็ม เอ
จำกัด ซึ่งเป็นบริษัทร่วมทุนระหว่าง SCG และ Mitsubishi Rayon Company จำนวน 2
โครงการ ได้แก่ โครงการสร้างโรงงาน MMA (Methyl Methacrylate) แห่งที่ 2
กำลังการผลิต 90,000 ตันต่อปี คาดว่าจะสามารถดำเนินการผลิตได้ในไตรมาสที่ 2 ของปี 2553
และโครงการสร้างโรงงานผลิตแผ่น Continuous Cast กำลังการผลิต 20,000 ตันต่อปี
คาดว่าจะสามารถดำเนินการผลิตได้ในไตรมาส 4 ของปี 2552 ทั้งนี้ MMA จะใช้ใน
การผลิตผลิตภัณฑ์ต่อเนื่องสำหรับการผลิตป้ายโฆษณาและกรอบไฟของรถยนต์ในอุตสาหกรรมยานยนต์
โดยวัตถุดิบในการผลิต MMA ได้จากโรงงานโอเลฟินส์แห่งที่ 2 สำหรับ Continuous Cast
จะใช้เป็นส่วนประกอบในการผลิตแผ่นกระจายแสงสำหรับอุตสาหกรรมอิเล็กทรอนิกส์ และใช้ MMA
เป็นวัตถุดิบในการผลิต โครงการทั้ง 2 โครงการจะตั้งอยู่ที่จังหวัดระยอง
มีงบประมาณลงทุนรวมทั้งสิ้น 10,000 ล้านบาท ซึ่งเป็นเงินทุนในส่วนของ SCG ประมาณ 2,500
ล้านบาท

บริษัทไทยพลาสติกและเคมีภัณฑ์ จำกัด (มหาชน)ได้แจ้งตลาดหลักทรัพย์เมื่อวันที่ 2 กรกฎาคม 2550
ว่ามีโครงการขยายกำลังการผลิตพีวีซีเรซินสายการผลิตที่ 2 กำลังการผลิต 90,000 ตันต่อปี
ที่ประเทศเวียดนามผ่านบริษัท TPC Vina Plastic and Chemicals Corporation Co.,
Ltd. (TPC Vina) เพื่อรองรับความต้องการพีวีซีในประเทศเวียดนามที่ขยายตัว
โดยใช้เครื่องจักรบางส่วนจากสายการผลิตของโรงงานสมุทรปราการที่จะหยุดผลิต
คาดว่าโครงการจะ แล้วเสร็จปลายปี 2551 ใช้เงินลงทุนประมาณ 1,300 ล้านบาท

บริษัทได้แจ้งตลาดหลักทรัพย์เมื่อวันที่ 28 พฤศจิกายน 2550 ว่าได้ลงนามในสัญญา Technology
License Agreement กับ Dow Chemical Company, USA (Dow)
เพื่อลงทุนในโครงการสร้างโรงงานผลิตเม็ดพลาสติก LLDPE แห่งที่ 2 ซึ่งเป็นผลิตภัณฑ์
Downstream มีกำลังการผลิต 350,000 ตันต่อปี มูลค่าการลงทุน 315 ล้านดอลลาร์สหรัฐ
(ประมาณ 10,400 ล้านบาท) โดยมีสัดส่วนหนี้สินต่อทุนอยู่ที่ 60 ต่อ 40 ทั้งนี้ SCG
มีสัดส่วนการลงทุนร้อยละ 50 หรือคิดเป็นการลงทุนของ SCG มูลค่าประมาณ 63 ล้านดอลลาร์สหรัฐ
(ประมาณ 2,100 ล้านบาท) คาดว่าจะสามารถเริ่มดำเนินการผลิตได้ในครึ่งปีแรกของปี 2553
โดยโรงงาน LLDPE แห่งที่ 2 นี้จะเน้นการผลิตเม็ดพลาสติก LLDPE เกรด C6 และ C8
ซึ่งเป็นผลิตภัณฑ์ที่มีมูลค่าเพิ่มสูง (High Value Added Product) เพื่อใช้ผลิตผลิตภัณฑ์ต่อเนื่อง
ได้แก่ บรรจุภัณฑ์ ทั้งนี้ จะนำวัตถุดิบ เอททีลีนจากโรงงานโอเลฟินส์แห่งที่ 2 ซึ่งเป็นบริษัทร่วมทุน
(Joint Venture) ระหว่าง SCG กับ Dow ในสัดส่วนการลงทุน ร้อยละ 67 และร้อยละ 33
ตามลำดับ มาใช้สำหรับการผลิต LLDPE

ธุรกิจกระดาษ (SCG Paper)

บริษัทเอสซีจี เปเปอร์ จำกัด (มหาชน) ยังคงเน้นกลยุทธ์การเติบโตอย่างต่อเนื่อง
โดยการปรับปรุงเครื่องจักรที่มีอยู่ให้มีประสิทธิภาพสูงขึ้น
รวมทั้งการแสวงหาโอกาสในการขยายธุรกิจ
โดยในปีหน้ามีการวางแผนที่จะขยายธุรกิจในภูมิภาคให้มากขึ้นเพื่อให้สอดคล้องกับนโยบายของ SCG
ที่ต้องการเป็นผู้นำในอาเซียน (ASEAN) โครงการหลัก คือ
การขยายกำลังการผลิตแผ่นกระดาษลูกฟูก 142,000 ตันต่อปี และกล่องกระดาษลูกฟูก 50,000
ตันต่อปี ที่โรงงานในจังหวัดปทุมธานี ขอนแก่น และระยอง
และโครงการตั้งโรงงานผลิตกระดาษคราฟท์ที่ประเทศเวียดนาม กำลังการผลิต 220,000 ตันต่อปี
การขยายกำลังการผลิตกระดาษพิมพ์เขียนที่จังหวัดขอนแก่น 200,000 ตันต่อปี

มีการจัดตั้งธุรกิจใหม่ที่ได้เริ่มเปิดตัวสู่ตลาดไปในปี 2550 คือ ธุรกิจให้บริการทำลายเอกสาร
(Shredding Business) ที่เน้นด้านความปลอดภัยของข้อมูลตามมาตรฐานระดับสากล อาทิ
เอกสารครบกำหนดทำลายของธนาคาร สถาบันการเงิน บริษัทประกันภัย และองค์กรต่างๆ
และธุรกิจบริการงานพิมพ์ระบบดิจิตอล
ให้บริการงานพิมพ์ระบบดิจิตอลด้วยเครื่องพิมพ์ทั้งระบบสีและขาวดำ
ภายใต้ระบบการจัดการคอมพิวเตอร์และเทคโนโลยี IT ที่ทันสมัยที่สุด
เพื่อให้บริการลูกค้าในภูมิภาคอาเซียน

ธุรกิจจัดจำหน่าย (SCG Distribution)

โครงการ SCG Experience (Lifestyle Centre)
ของธุรกิจจัดจำหน่ายเพื่อเป็นศูนย์แสดงสินค้าและนวัตกรรม มูลค่าการลงทุนประมาณ 400 ล้านบาท
โดยตั้งอยู่ที่ถนนประดิษฐ์มนูธรรมและคาดว่าจะสามารถเปิดให้บริการได้ในไตรมาสแรกของปี 2552